༈ བླ་མ་ཕྱག་འཚལ་ལོ། འོད་གསལ་རྡོ་རྗེ་ཐེག་པའི་མྱུར་ལམ་ལ་བརྟེན་ནས་ཚེ་ལུས་གཅིག་གིས་རྣམ་མཁྱེན་གྱི་ལམ་ལ་བགྲོད་པར་འདོད་པ་དག་གིས། བརྒྱུད་ལྡན་བླ་མ་དམ་པའི་ཞལ་སྔ་ནས་ཐུན་མོང་དང་ཐུན་མིན་གྱི་ཆོས་ཐམས་ཅད་ཚུལ་བཞིན་ཉམས་འོག་ཏུ་ཆུད་པར་བྱས་ཏེ། རང་གི་སྒོ་གསུམ་གྱི་བྱ་བ་དྲན་བསམ་སྤྱོད་ལམ་ཐམས་ཅད་ཞི་དུལ་བག་ཡོད་ཀྱི་སྒོ་ནས་བླ་མའི་བཀའ་བཞིན་ཆོས་དང་མཐུན་པར་བསྒྲུབ་ཅིང་དམ་ཚིག་སྡོམ་པ་ལ་སོགས་པར་མངོན་ལྐོག་དང་གཡོ་སྒྱུ་མི་བྱེད་པར་ཚུལ་མཐུན་དུ་སྒྲུབ་ཅིང་། ཁྱད་པར་དུ་མན་ངག་གི་དོན་རྣམས་གོ་ཡུལ་འུད་གོག་སྟོང་ལྟ་རུ་མ་གོལ་བར་གནས་ལུགས་རྫོགས་པ་ཆེན་པོའི་གཞིའི་བཞུགས་ཚུལ། ལམ་གྱི་གནས་ཚུལ་ལ་སོགས་པ་ཐམས་ཅད་དོན་ཕྱིན་ཅི་མ་ལོག་པར་རང་

གིས་ཐོས་པ་དེ་ལ་གོ་བ་ཟེར། གོ་བ་དེ་དོན་དང་ཡ་བྲལ་དུ་མ་སོང་བར་རང་གི་རྒྱུད་ལ་འདྲེས་ངེས་པར་བྱས་ཏེ་ཉམས་སུ་ལེན་པ་དེ་ལ་མྱོང་བ་ཟེར། མྱོང་བ་དེ་དག་བླ་མའི་མན་ངག་དང་མཐུན་པར། ཡོད་པར་བློས་མི་བཅོས། མེད་པར་སེམས་ཀྱིས་མ་བསྒྱུར། སྟོང་ཉམས་ལུང་མ་བསྟན་དུ་མ་སོང་བར་རིག་སྟོང་བསམ་བརྗོད་དང་བྲལ་བའི་འོད་གསལ་སྐུ་གསུམ་མཉམ་ཉིད་ཀྱི་དབྱིངས་ཆེན་པོ་ཡེ་གྲོལ་འདུས་མ་བྱས་པའི་དབྱིངས་སུ་ལ་བཟླ་ཞིང་གསལ་སྟོང་མྱོང་ཞེན་མེད་པར་མཐོང་བ་དེ་ལ་རྟོགས་པ་ཟེར།རྟོགས་པ་དེའི་ངང་བརྟན་ཅིང་འགྱུར་བ་མེད་པའི་དོན་གཤིས་ཐོག་ལ་ཕེབས་ནས་གང་ཤར་གང་སྣང་ཐམས་ཅད་རིག་པ་ཡེ་ཤེས་ཆེན་པོའི་རོལ་རྩལ་ལས་མ་འདས་པའི་གདིང་རྙེད་ནས། རིག་པ་ཐད་ཀར་ཡན་པའི་ངང་དུ་རྟོག་ཚོགས་བཟང་ངན་བར་གསུམ་ཅི་ཤར་ཅི་སྣང་ཐམས་ཅད་དཔེར་ན་ཆུ་ལ་ཆུ་ཐིམ་པ་ལྟ་བུར་རང་གྲོལ་དུ་སོང་བ་ནི་མངོན་གྱུར་ངང་གནས་ཀྱི་རིག་པ་ཞེས་བློ་འདས་ཡེ་གྲོལ་ཟབ་མོའི་དགོངས་པའི་གནད་རྟོགས་པ་ཡིན་ནོ། དེ་ལྟར་གོ་མྱོང་རྟོགས་གསུམ་གྱི་གནད་དང་ལྡན་པའི་ངང་ནས་ལྟ་བས་ཐག་བཅད། སྒོམ་པའི་ངང་བསྐྱངས། སྤྱོད་པ་ལ་དོར་ནས་འོད་གསལ་ཉིན་མཚན་བར་མེད་དུ་བསྐྱངས་པས་ན་ཀུན་བཟང་

གདོད་མ་གཞིའི་རང་ཞལ་མངོན་དུ་གྱུར་ཅིང་གྲོལ་བའི་ས་ལ་ཕེབས་པ་ཡིན་ནོ། དེ་ལྟར་མ་རྟོགས་ཤིང་གོ་བ་ཙམ་ལ་གདིང་བཅས་ནས་སེམས་སྟོང་ཉམས་སུ་གོལ། སྣང་བ་ཡུལ་གྱིས་རྗེས་སུ་འབྲངས་ཏེ་གནས་ལུགས་རྫོགས་པ་ཆེན་པོའི་དགོངས་དོན་ལ་བློ་ཡིད་དཔྱོད་ཀྱིས་བཅོས་ཤིང་དྲན་འཛིན་གྱིས་ཟིན་པའི་རྟོག་པ་ཐམས་ཅད་ཡེ་ཤེས་ཡིན་པར་འདོད། དྲན་འཛིན་དང་བྲལ་བར་སྣང་ཚེ་རྣམ་པར་རྟོག་པ་ལུང་མ་བསྟན་དུ་འདོད་པ་སོགས་ནི་རིག་པ་ངོ་འཕྲོད་པ་ལྟ་ཞོག འགྱུ་བ་རང་གྲོལ་གྱིས་གནད་ཙམ་ཡང་གོ་བ་མ་སོང་བས་ན། ད་དུང་སྣང་སེམས་གཉིས་པོའི་ལ་ཤན་གྱི་མཚམས་སུ་ལུས་པས། དཔེར་ན་ཆུ་རང་གྲོལ་དུ་ཡོད་པ་འཁྱག་པའི་སྦུབས་སུ་ཆུད་པ་དང་འདྲ་མཚུངས་པ་ཡིན་པས། དེས་ན་རང་གི་ཉམས་ལེན་ལ་སྒྲོ་འདོགས་ཆོད་པ་གལ་ཆེའོ། རྫོགས་ཆེན་རང་ལམ་གྱི་བཞེད་ཚུལ་ལ་གོལ་ཤོར་ནོར་གསུམ་སོགས་ཀྱི་ལམ་སྐྱོན་དབེན་ཀྱང་། གང་ཟག་གི་བློའི་རིམ་པའི་དབང་གིས་ལམ་ཐ་དད་དུ་མར་སྣང་ཡང་། དོན་ལ་རང་གི་རིག་པའི་གནས་ལུགས་ཇི་བཞིན་པར་མཐོང་བའི་ཚེ་ན། བསྒོམ་ཞེས་ཆེད་དུ་ཚོལ་བའང་མ་ཡིན། མ་བསྒོམ་

ལུང་མ་བསྟན་དུ་སོང་བ་ཡང་མ་ཡིན་པར་བྱ་རྩོལ་གཉིས་མེད་ཀྱི་ཡེ་ཤེས་ཆེན་པོ་ཁྱབ་གདལ་སྤྲོས་པ་དང་བྲལ་བའི་ངང་དུ་འབྱམས་ཀླས་པ་ནི་མཉམ་གཞག་དང་།རྗེས་ཐོབ་ཙམ་དུ་ལྟ་བའི་སྟངས་མ་ཤོར་བ་ནམ་མཁའ་མཐའ་དབུས་བྲལ་བ་ལྟ་བུ་དང་། བསྒོམ་པའི་ངང་མ་བོར་བ་རྒྱ་མཚོ་དྭངས་གསལ་གྱི་ཆ་དང་འགྲོགས་པ་ལྟ་བུ་དང་། སྤྱོད་པ་བག་མེད་དུ་མ་ཤོར་བར་འོད་གསལ་ཉིན་མཚན་འཁོར་ཡུག་ཏུ་འདྲེས་པར་བྱ་ཞིང་རིག་པ་ཁྱབ་གདལ་དུ་འཇོག ཤེས་པ་བཟོ་མེད་དུ་སྐྱོང་། དྲན་རྟོག་ཆུ་ལ་རི་མོ་བྲིས་པ་བཞིན་དུ་རང་གྲོལ་དུ་བཞག་པས། སྐྱེ་མཻད་ཀྱི་ཉམས་ཆུ་བོ་ཆེན་པོའི་རྒྱུན་ལྟར་ཆད་མེད་དུ་ངང་གིས་འབྱུང་བ་ཡིན་ནོ། དེ་ལྟར་ཚུལ་བཞིན་ཉམས་སུ་བླངས་པའི་མཐར་གཞི་འབྲས་གཉིས་མེད་ཀྱི་རིག་པར་བརྟན་པ་ཐོབ་ནས་ཀུན་བཟང་ཆོས་ཀྱི་སྐུའི་རང་ཞལ་མངོན་དུ་གྱུར་ཅིང་ནང་གསལ་གཞོན་ནུ་བུམ་སྐུར་གྲོལ་བར་ངེས་སོ།། ཅེས་པ་འདི་ཡང་རང་སློབ་དད་དམ་འཆང་བ་ཤཱཀྱའི་དགེ་བཙུན་དམ་པ་སེམས་དཔའ་ནས་འདི་ལྟར་དགོས་ཞེས་ནན་ཆེར་བསྐུལ་ངོ་མ་ལྡོག་ཙམ་དུ་བདེ་བའི་མིང་གིས་བྲིས་པའོ།། དགེའོ།།